**Број: 46-52/2021-02**

На основу члана 40. става 1. тачка 6, а у вези са чланом 15. ставом 1. тачка 13. Статута Општине Чајетина (,,Службени лист Општине Чајетина“ број 2/2019), и члана 3. става 5. Закона о путевима, Скупштина Општине Чајетина, на седници одржаној дана 19. октобра 2023. године, донела је

**ОДЛУКУ О УКИДАЊУ СВОЈСТВА НЕКАТЕГОРИСАНОГ ПУТА НА ДЕЛУ КАТАСТАРСКЕ ПАРЦЕЛЕ БРОЈ 5048/3 КО ШЉИВОВИЦА**

**1. УКИДА СЕ својство добра у општој употреби-некатегорисаног пута у месту Шљивовица, потез Забој, и то:**

**-на делу катастарске парцеле број 5048/3 КО Шљивовица, у површини од 419 м2, у оквиру аналитичко геодетских тачака 104, 105, 106, 107, 62, 61, 102, 103 па до почетне тачке 104**

**-на делу катастарске парцеле број 5048/3 КО Шљивовица, у површини од 370 м2, у оквиру аналитичко геодетских тачака 58, 59, 100, 99, 93, 92, 101 па до почетне тачке 58**

уписаној у Лист непокретности број 279 КО Шљивовица, по врсти земљишта је остало земљиште, по култури и класи је земљиште под зградом и другим објектом, укупне површине 13229 м2, која је парцела број 5048/3 КО Шљивовица у јавној својини Општине Чајетина. Предметно укидање извршиће се у наведеном делу, а према скици измештања пута израђеној од стране геодетско правне агенције „Меридијан“ Чајетина, улица Радничка број 9 Чајетина.

2. Уместо напуштеног дела пута из предходне тачке ове одлуке својство некатегорисаног пута ће се успоставити на деловима суседних парцела у свему према скици измештања пута из тачке 1. ове одлуке

3. Успостављање путног својства на земљишту из предходне тачке ове одлуке уследиће након што се са власницима земљишта регулишу имовински односи у посебном поступку.

4. На основу ове одлуке, након њеног ступања на снагу, у Катастру непокретности Чајетина као јавном регистру о непокретностима и правима на њима, извршиће се брисање постојања објекта – некатегорисаног пута на делу катастарске парцеле број 5048/3 КО Шљивовица у деловима наведеним у тачки 1. ове одлуке, а предметни део катастарске парцеле ће се уписати као грађевинско земљиште у јавној својини Општине Чајетина.

5. Ова одлука ступа на снагу осмог дана од дана објављивања у Службеном листу Општине Чајетина.

***О б р а з л о ж е њ е***

Одељење за урбанизам и имовинскоправне послове Општинске управе Општине Чајетина обратили су се Бонџулић Миливоје и Бонџулић Антоније, захтевом за укидање некатегорисаног пута на кат. парцели број 5048 КО Шљивовица и за размену напокретности, а све из разлога усаглашавања фактичког стања на терену и стања у катастру непокретности. У захтеву се даље наводи да се предметни део пута на терену не користи у периоду дужем од 40 година, већ асфалтни пут на терену прелази преко кат. парцела које су у њиховој сусвојини.

Уз предметни захтев приложени су:

- Скица односно орто фото снимак

- Изводи из листа непокретности

Одељење за урбанизам и имовинскоправне послове Општинске управе Општине Чајетина, као орган Општинске управе Општине Чајетина, надлежан за имовинскоправне послове, утврдио је да се катастарске парцела број 5048/1, 5048/2 и 5048/3 све КО Шљивовица, налазе у јавној својини Општине Чајетина, а да су наведени Елаборат геодетских радова и скицом измештања пута предвиђене АГТ тачке на основу којих ће се спровести укидање предметног дела некатегорисаног пута и размена са сувласницима парцела, како би се успоставило фактичко стање и стање по катастру на терену, а без прекида постојеће саобраћајнице.

На основу увида у фактичко стање на терену, предметни део наведене катастарске парцеле се фактички не користи као саобраћајница, већ је траса пута која се фактички користи измештена у горњем делу парцела, која је у својини подносиоца захтева. Како би се успоставило фактичко стање на терену и парцела пута била уписана на траси која се фактички користи потребно је укинути својство добра у општој употреби-јавног пута на поменутој катастарској парцели.

У конкретном случају, део предметне катастарске парцеле број 5048/3 КО Шљивовица, представља некатегорисани пут, као добро у општој употреби, али је у конкретном случају, на терену, изгубио то својство, из којег се разлога мора извршити брисање својства некатегорисаног пута за ту катастарску парцелу, у јавним књигама о евиденцији о непокретностима и правима на њима, на основу чега део предметне катастарске парцеле постаје самостална катастарска парцела, у јавној својини Општине Чајетина, која може да буду предмет отуђења или закупа, на основу важећих законских прописа.

На основу члана 15. става 1. тачка 13. Статута Општине Чајетина, Општина Чајетина, као јединица локалне самоуправе, управља општинским имовином. Чланом 3. ставом 5. Закона о путевима, је прописано да су општински путеви, улице и некатегорисани путеви који не припадају државним путевима првог и другог реда, јавна својина јединице локалне самоуправе, на чијој се територији налазе, и да се у јавне књиге о непокретностима и правима на њима, уписују и промене на јавном путу и стварним правима која се заснивају на јавном путу, као и на некатегорисаним путевима.

На основу наведеног чињеничног стања и важећих законских прописа, одлучено је као у изреци ове одлуке.

**СКУПШТИНА ОПШТИНЕ ЧАЈЕТИНА**

**Број: 46-52/2021-02 од 19. октобра 2023. године**

**ПРЕДСЕДНИК**

**СКУПШТИНЕ ОПШТИНЕ,**

*Арсен Ђурић*